Jay, Lianie May sing weer saam op Top-20Jay en Lianie May het weer kragte saamgesnoer om ŉ splinternuwe treffer getiteld “Dors” uit te reik. Dié liedjie betree vandeesweek die Maroela Media Afrikaanse Top-20 in die 20ste plek. “Ons sal self”, die liedjie wat deur verskeie Afrikaanse kunstenaars vir die bekendstelling van Solidariteit se nuwe werkherstelprogram opgeneem is, neem vandeesweek die no. 1-posisie op die Top-20 in. Die musiekvideo het meer as 639 000 kykbeurte op YouTube sedert dit twee weke gelede bekend gestel is. Dit was ook ’n goeie week vir Bernice West, Refentse, Riaan Benadé en Loufi. Dié kunstenaars se snitte het almal vandeesweek verskeie plekke geklim. In vandeesweek se Maroela Media Afrikaanse Top-20 is daar ses snitte wat styg, agt wat daal en vyf wat onveranderd bly en ’n nuwe enkelsnit wat die week die treffersparade betree.